สลากศึกษาคดีชนะจาโก้สู้ล็อกเลย์ฟ้องค่าโง่
สำนักงานสลากฯเตรียมศึกษาคดีที่ชนะบริษัท จาโก้ มาปรับใช้หากล็อกซเล่ย์จะฟ้องกรณีไม่เดินหน้าหวยออนไลน์
25 ก.พ. 2553

สำนักงานสลากฯเตรียมศึกษาคดีที่ชนะบริษัท จาโก้ มาปรับใช้หากล็อกซเล่ย์จะฟ้องกรณีไม่เดินหน้าหวยออนไลน์
นายสถิตย์ ลิ่มพงศ์พันธุ์ ปลัดกระทรวงการคลัง ในฐานะประธานสำนักงานสลากกินแบ่งรัฐบาล กล่าวว่า คดีบริษัทจาโก้ เรียกร้องค่าเสียหายจากสำนักงานสลากที่ไม่ได้ดำเนินการสลากออนไลน์ ถือว่าสิ้นสุดลงแล้วหลังจากที่ศาลฎีกามีคำพิพากษายกฟ้อง ซึ่งทางนายวันชัย สุระกุล ผู้อำนวยการ สำนักงานสลากฯ เตรียมคัดลอกคำพิพากษาฏีกา เพื่อนำมาเป็นแนวทางในการดำเนินงานของสำนักงานสลากฯ ในเรื่องอื่นๆ ที่คล้ายๆ กัน ก็อาจต้องนำมาพิจารณาว่าข้อเท็จจริงและข้อกฏหมายที่ศาลได้ปรับใช้นั้นเป็นเรื่องที่ตรงกันกับเรื่องที่ดำเนินการอยู่หรือไม่
"คำพิพากษาของศาลฎีกาในคดีที่บริษัทจาโก้ฟ้องสำนักงานสลากฯ เป็นตัวอย่างที่น่าศึกษา ส่วนจะเอามาใช้ในกรณีที่บริษัท ล็อกซ์เลย์ จีเทค ดำเนินการฟ้องร้องเรียกค่าเสียหายจากการไม่ดำเนินการสลากเลขท้าย 2 ตัว 3 ตัว หรือไม่ ก็คงต้องเอามาดูอีกครั้งหนึ่งว่าสัญญาทีทำไว้เหมือนกับที่ศาลมีคำพิพากษาก่อนหน้านี้หรือไม่" นายสถิตย์ กล่าว
นายสถิตย์ กล่าวว่า สำหรับการนำเครื่องอัตโนมัติมาขายสลาก 6 ตัว ได้รับรายงานจากนายวันชัย ว่า เป็นห่วงในทางปฏิบัติแม้ในทางกฏหมายจะทำได้ เพราะการขายสลากโดยเครื่องอัตโนมัติ หากว่าไม่เป็นการขายขาดเหมือนกับการขายสลากใบ จะทำให้มีปัญหาการจ่ายเงินรางวัลไม่เป็นไปตามที่กฎหมายกำหนดไว้ ดังนั้นหากต้องนำเครื่องขายอัตโนมัติมาใช้จำหน่ายสลาก 6 ตัว ต้องขายขาดให้กับตัวแทนจำหน่วยเครื่องอัตโนมัติ เพื่อแก้ปัญหาการจ่ายเงินรางวัลให้เป็นเหมือนเดิมที่เป็นอยู่ในปัจจุบัน
นายสถิตย์ กล่าวว่า สำหรับเรื่องรื้อโควต้าจัดสรรสลากกินแบ่งรัฐบาล ได้บอกเรื่องนี้กับนายวันชัย ไปหลายครั้งว่าสัญญาที่ผู้ประกอบการได้รับจัดสรรอยู่หมดอายุไปตั้งนานแล้ว ตอนนี้เป็นเพียงต่ออายุเป็นรายเดือนเท่านั้น ดังนั้นการรื้อโควต้าสลากกินแบ่งสามารถดำเนินการได้ทันที  เพียงแต่ที่ผ่านมานายวันชัย บอกว่าหากทำแล้วจะมีการประท้วง แต่เห็นว่าสำนักงานสลากฯ ก็ต้องทำตามเหตุผลเป็นหลัก ต้องจัดโควต้าใหม่ให้สอดคล้องกับความเป็นจริงมากขึ้น